**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2003 ԹՎԱԿԱՆԻ ՄԱՐՏԻ 7-Ի N 218-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

Ջրօգտագործման թույլտվությունները ջրային ռեսուրսների ռացիոնալ օգտագործումն ապահովող հիմնական իրավական գործիքն են: Հենց այդ իրավասահմանող փաստաթուղթն է օրենքով նախատեսված պահանջները հասցեագրում կոնկրետ ջրօգտագործողին՝ նրա համար ստեղծելով իրավունքների և պարտականությունների հստակ շրջանակ: Այդ իսկ պատճառով ջրօգտագործման թույլտվությունների տրամադրման գործընթացը պետք է իրականացվի շրջակա միջավայրի օրենսդրությանը համապատասխան։

Համաձայն Հայաստանի Հանրապետության կառավարության 2003 թվականի մարտի 7-ի N 218-Ն որոշման՝ ջրօգտագործման թույլտվություն ստանալու համար անձը Ջրային ռեսուրսների կառավարման և պահպանության մարմին է ներկայացնում հայտ, որին կից ներկայացվող փաստաթղթերի ցանկում ներառված պետք է լինի նաև ջրային ռեսուրսների վրա ազդեցության գնահատման եզրակացությունը։ Համաձայն «Շրջակա միջավայրի վրա ազդեցության գնահատման և փորձաքննության մասին» օրենքի 7-րդ հոդվածի՝ ի թիվս գնահատման և փորձաքննության գործընթացում դիտարկվող շրջակա միջավայրի այլ օբյեկտների, առաջնահերթ դիտարկվում են մակերևութային և ստորերկրյա ջրերն ու դրանց բնութագրերը՝ կատեգորիան, հոսքի ռեժիմը, որակական և քանակական ցուցանիշները, ջրօգտագործումը, ջրահեռացումը և այլն։ Այսինքն այն բնութագրերն ու ցուցանիշները, որոնք ներկայացվում են նաև ջրօգտագործման թույլտվությամբ։ Իսկ «Շրջակա միջավայրի վրա ազդեցության գնահատման և փորձաքննության մասին» օրենքի 5-րդ հոդվածի համաձայն՝ շրջակա միջավայրի վրա ազդեցության գնահատման և փորձաքննության հիմնական սկզբունքներից է գնահատման ընթացքում ազդեցությունների համալիր դիտարկումը, ինչը տվյալ դեպքում կարող է առավել արդյունավետ իրականացվել ջրօգտագործման թույլտվության առկայության պայմաններում։

Հաշվի առնելով վերոգրյալը, ինչպես նաև Ջրային օրենսգրքի 2015 թվականին կատարված փոփոխությամբ (21.12.15 ՀՕ-19-Ն օրենք) 30.2 հոդվածի կարգավորումը, համաձայն որի ջրօգտագործման թույլտվությունը կասեցվում է, երբ առկա չէ շրջակա միջավայրի վրա ազդեցության փորձաքննության դրական եզրակացությունը, եթե օրենքով նախատեսված է, որ նախատեսվող գործունեությունը ենթակա է շրջակա միջավայրի վրա ազդեցության փորձաքննության, հետևում է, որ նպատակահարմար է նախքան նախատեսվող գործունեության ՇՄԱԳ և փորձաքննության իրականացումը ստանալ ջրօգտագործման թույլտվություն:

Ջրային օրենսգրքի 30-րդ հոդվածի համաձայն՝ ջրօգտագործման թույլտվությունը տրամադրում է ջրային ռեսուրսների կառավարման և պահպանության մարմինը՝ ներկայացված հայտի հիման վրա, իսկ հայտին կից ներկայացվող փաստաթղթերի ցանկը սահմանված է ՀՀ կառավարության N 218-ն որոշմամբ, վերջինիս 2-րդ կետով պահանջվում է ՇՄԱԳ փորձաքննության եզրակացությունը, մինչդեռ Ջրային օրենսգրքի 30.2-րդ հոդվածով կասեցվում է արդեն իսկ գործող ջրօգտագործման թույլտվությունը՝ ՇՄԱԳ փորձաքննության դրական եզրակացության բացակայության դեպքում։ Նախագծով կարգավորվում է նոր ջրօգտագործման թույլտվության ստացման գործընթացը, որը հրատապ լուծման անհրաժեշտություն ունի։

Հաշվի առնելով, որ նախկինում տրամադրված ջրօգտագործման թույլտվություններում հաճախ առկա են ջրօգտագործման ջրօգտագործման թույլտվության պայմանների բովանդակային փոփոխություն չառաջացնող վրիպակներ, որոնք շտկման կարիք ունեն, ուստի խնդրի կարգավորման անհրաժեշտություն է առաջացել։

**2. Առաջարկվող կարգավորման բնույթը**

Նախագծով առաջարկվել է Հայաստանի Հանրապետության կառավարության 2003 թվականի մարտի 7-ի N 218-Ն որոշման.

1. նախաբանը լրացվել է Սահմանադրության 6-րդ հոդվածի 2-րդ մասով սահմանված լիազորող նորմերով,
2. 2-րդ հավելվածով հաստատված ցանկի 2-րդ կետը ուժը կորցրած ճանաչել, նպատակ ունենալով կանոնակարգել ՇՄԱԳ օրենքի, Ջրային օրենսգրքի և վերոնշյալ որոշման անհամապատասխանությունները,
3. 3-րդ հավելվածը լրացվել է նոր կետով, ինչը հնարավորություն է ընձեռելու շտկելու նախկինում տրամադրված ջրօգտագործման թույլտվություններում առկա ջրօգտագործման ջրօգտագործման թույլտվության պայմանների բովանդակային փոփոխություն չառաջացնող տեխնիկական վրիպակները։

**3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է շրջակա միջավայրի նախարարության կողմից:

**4.Ակնկալվող արդյունքը**

«Հայաստանի Հանրապետության կառավարության 2003 թվականի մարտի 7-ի N 218-Ն որոշման մեջ փոփոխություններ և լրացում կատարելու մասին» Կառավարության որոշման նախագծի ընդունումը կնպաստի ջրօգտագործման թույլտվության տրամադրման և ՇՄԱԳ իրականացման և փորձաքննական եզրակացության գործընթացի կարգավորմանը։

**5.Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

«Հայաստանի Հանրապետության կառավարության 2003 թվականի մարտի 7-ի N 218-Ն որոշման մեջ փոփոխություններ և լրացում կատարելու մասին»Կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում փոփոխություններ չի նախատեսվում։

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Հայաստանի Հանրապետության կառավարության 2003 թվականի մարտի 7-ի N 218-Ն որոշման մեջ փոփոխություններ և լրացում կատարելու մասին» Կառավարության որոշման նախագիծը ռազմավարական փաստաթղթերից չի բխում։